engforglemmegei
Store norske leksikon,Biologi,Planteriket,Dekkfrøete planter,Tofrøbladete planter,Rubladordenen,Rubladfamilien,Forglemmegeislekta
Engforglemmegei er en flerårig urt i rubladfamilien. Dette er en av de større forglemmegeiartene; den kan bli opp til 40 centimeter høy, og blomsterkronene er opp mot en centimeter i diameter. Engforglemmegei er ganske vanlig på fuktige voksesteder i lavlandet i store deler av landet.
Utseende Plantene er vanligvis mellom 10 og 40 centimeter høye. Stengelen har små, tiltrykte hår. De hele, avlange bladene har lite hår, men de nedre kan ha tiltrykte hår under. Blomsterkrona har den vanlige himmelblå fargen for forglemmegei med gule skjell ved åpningen til kronrøret. Krona er nærmest flat og oftes mellom seks og ni millimeter i diameter. Begeret er tiltrykt håra, og de fem begertennene er trekanta og delt til en tredel av begerets lengde. Fruktene er avlange smånøtter mindre enn to millimeter lange. Utbredelse Engforglemmegei finnes i fuktige områder som våte enger, sumper og vannkanter. Arten er vanlig på Østlandet inn til Lillehammer, Stor-Elvdal og Hol. Videre finnes den i kyst- og fjordstrøk til Nordland. I Trøndelag går arten helt inn til Røros. Arten finnes også noen steder nord for Nordland. I nord og i fjelldalene er arten trolig mest forvilla fra dyrking. Den opprinnelige utbredelsen til engforglemmegei er Eurasia. Les mer i Store norske leksikon rubladfamilien forglemmegei